ይህን መሠረት አድርጎ የተቀሰቀሰው ስጋት ሙሉ በሙሉ አግባብ ነው ለማለት አይቻልም፡፡ ለዕቃ ቤቱ ገበዝ እና ረዳት እንዳላቸው ሁሉ በ1957 ዓ.ም እቴጌ መነን ባሠሩት የጽላተ ጽዮን ማደሪያ የምትገኘውን ጽላተ ጽዮንንም በገሃድ የሚጠብቁ መነኮስ አባት (አሁን ያሉት አባ ገብረ መስቀል ይባላሉ) እና በኅቡእ የሚከታተሉ የጽዮን ጠባቂዎች ማኅበር አባላት እንዳሉ ይታወቃል፡፡ ለደጀ ሰላም አስተያየታቸውን የሰጡ የከተማው ነዋሪዎች እንደገለጹት ለወሬው ሚዛን እንደማይሰጡትና ይልቁንም አሁን ያሉትን የጽላተ ጽዮን ጠባቂ ሰለባ ለማድረግ ያለመ ስለመሆኑ ጥርጣሬ እንዳላቸው ተናግረዋል፡፡ “ያም አለ ይህም አለ ወሬው ጽላተ ጽዮን ፈቅዳ በመጣችበት ኢትዮጵያ ዛሬም መኖሯን ከማረጋገጥ በቀር ያለ እግዚአብሔር ፈቃድ ለማንም በዋዛ የምትጨበጥ፣ የምትዳሰስ እንዳልሆነች ቅዱስ መጽሐፍ ያረጋግጣል” ብለዋል አስተያየት ሰጪዎቹ፡፡
